
Az ének-zene oktatás digitális lehetőségei

Az ének-zene tantárgy oktatására számos lehetőség van. A dolgozat ezen lehetőségek közül foglalkozik egyel, a digitális eszközök használatával. Mivel az ének-zene egy nagyon gyakorlatias tantárgy, így az IKT-eszközökkel (Információs és Kommunikációs Technológia) nem lehet mindent helyettesíteni, azonban az órák színesítésére, gördülékenyebbé tételére lehetőséget adnak. A technológiának köszönhetően az ének-zene órán újfajta feladatok és célok is megjelenhetnek, a digitális eszközök segítségével a diákok érdeklődését felkelthetjük és motiválhatjuk őket.
A dolgozat a digitális eszközöket a SAMR-modell alapján vezeti be. Puentedura modellje négy lépésen keresztül alakítja át a tanórákat: helyettesítés, kiterjesztés, módosítás és újraértelmezés. A dolgozat mindegyik szintet az ének-zene tantárgy felől közelíti meg. Olyan lehetőséget mutat be, melyeket az énekórákon lehet alkalmazni.
Ezek mellett a dolgozat egy olyan kísérleti órát mutat be, melyen több korosztály (3., 5., 7., és 9. osztály) esetében hasonló digitális feladatok jelentek meg. A kísérleti óra előtt és azt követően a diákok kérdőívet töltöttek ki az ének-zene órával és az énekórai digitális eszközhasználattal kapcsolatban. A kísérleti órát követően pedig az IKT-eszközös feladatokat is értékelhették. A kutatás során arra kerestem a választ, hogy a tanulók élvezik-e az IKT-eszközök használatát az ének-zene óra keretein belül, hasonló feladatok milyen hatást érnek el a különböző korosztályok esetében, illetve nyitottak-e a diákok olyan feladatok iránt, melyek a SAMR-modell magasabb szintjeire sorolhatók.
Az eredmények alapján elmondható, hogy a vizsgált csoportok esetében az ének-zene órákon átlagosan csupán a SAMR-modell két alsó szintén mozog a digitális eszközhasználat, azonban a diákok szívesen találkoznának a technológia által nyújtott újabb lehetőségekkel is. A kísérleti órákon a diákok jól érezték magukat, a különböző feladatok kedveltsége esetében nem volt lényegi különbség a korosztályok között. A dolgozatban leírt eredmények alapján a digitális eszközök jól kiegészíthetik az ének-zene órákat és motiválhatják a diákokat.



